## La Generalitat monitora l’Albufera per a analitzar l’impacte de les últimes pluges i prepara amb els regants l’arribada de més aigua

*** La Conselleria de Medi Ambient, Infraestructures i Territori mobilitza diferents brigades per a retirar els peixos que s’acumulen pels episodis d’hipòxia que afecten el sud del parc natural**

El secretari autonòmic de Medi Ambient, Raúl Mérida, ha anunciat que la Generalitat ha posat en marxa un dispositiu per a analitzar l’impacte de les últimes pluges en el Parc Natural de l’Albufera i ha consensuat amb els regants tindre a punt el mecanisme per a fer arribar més aigua a través del Xúquer, en el cas que siga necessari.

Des del cap de setmana passat s’ha tingut constància que, en el sud del parc natural, “s’han produït episodis d’anòxia a conseqüència de la inundació parcial de camps d’arròs” que tenien la palla de la sembra acumulada, la qual cosa ha portat a reduir l’oxigen present en l’aigua i a la mort de peixos.

Les anàlisis efectuades han confirmat que l’impacte d’este succés se circumscriu al parc natural i no al llac, i, a més, que tan sols afecta la zona sud, que va ser la que més precipitacions va acumular durant l’episodi de pluges de la setmana passada.

Mérida ha confirmat que estos dies treballen quatre brigades de la Generalitat en la retirada dels exemplars i que es continua amb les tasques de monitoratge en diferents punts del parc natural per a fer una radiografia completa de l’estat del parc natural i prendre les decisions pertinents. A més, Mérida ha assegurat que s’ha consensuat amb els regants tindre a punt el mecanisme per a l’enviament d’aigua des del Xúquer, que podria activar-se en els pròxims dies.

El secretari autonòmic ha recordat que el dispositiu per a la gestió de la palla d’arròs s’activa este 10 d’octubre i que permet diferents opcions. La Generalitat oferix enguany la possibilitat d’arreplegar i retirar els restolls i la palla d’arròs, així com la crema tant en l’albufera i altres espais naturals que mantenen esta tradició en la Comunitat Valenciana.

La resolució publicada en el DOGV establix a més que, en el cas de les cremes realitzades en el Parc Natural de l’Albufera i en la marjal i els estanys de la ribera sud del Xúquer, serà obligatori utilitzar l’aplicació mòbil [QUEPAR](https://www.ceam.es/va/quepar/), disponible en la web del Centre d’Estudis Ambientals del Mediterrani. Esta ferramenta analitza les condicions atmosfèriques i pauta els moments òptims per a fer les cremes, amb la qual cosa es minimitzen els efectes de la contaminació en estes zones arrosseres.

Fecha: 07/10/2025